მავროვოს ეროვნული პარკი

მავროვოს ეროვნული პარკი () — სიდიდით მესამე ეროვნული პარკი ჩრდილოეთ მაკედონიაში. მისი ფართობი — 73 088 ჰა.

პარკის ტერიტორია დაცულია 1948 წლის შემდეგ. პარკის საზღვრებში მდებარეობს მთის მასივები: კორაბი (2764 მ), დეშატი (2375 მ), ნახილობრივ პარკში შედის: შარის მთის მასივი (2747 მ), ჩრდილოეთ მაკედონიის კიდევ ერთ-ერთი უმაღლესი — ბისტრის მასივი (2163), ხოლო პარკის ჩრდილოეთ ნაწილში — კრჩინის მასივი.

პარკის ცენტრალური ნაწილი მდინარე რადიკის ხეობაშია მოქცეული. ეროვნული პარკის ქვედა ნაწილში მდებარეობს მავროვოს ტბა.

პარკის საზღვრებში გვხვდება მრავალი სხვადასხვა მორფოლოგიური წარმონაქმნი და რელიეფის ნაწილი: მდინარის ხეობები, ჩანჩქერები, კარსტული წარმონაქმნები, გამოქვაბულები და სხვა. პარკის ტყეები ძირითადად წიფლისგან შედგება.

პარკთან ახლოს მდებარეობს ამავე სახელწოდების სამთო-სათხილამურო კურორტი „მავროვო“.

 ფლორა და ფაუნა 
აქ იზრდება 1000-მდე უმაღლესი მცენარის ჯიში, რომლიდანაც 38 ხისებრია, ხოლო 600-მდე — ენდემური, გადაშენების პირას მყოფი ან იშვიათი. მავროვოს ეროვნული პარკი წარმოადგენს მცენარეთა 7 ჯიშის ზრდა-განვითარების კლასიკურ ადგილს. იგი ერთადერთი ადგილია ჩრდილოეთ მაკედონიაში, სადაც შესაძლებელია მცენარეთა 12 იშვიათი ჯიშის ნახვა. ასევე პარკის საზღვრებში გავრცელებულია მცენარეთა 33 ჯიში, რომლებიც იშვიათად გვხვდება მაკედონიის სხვა ადგილებში.

მავროვოს ეროვნული პარკის ფაუნა გამოირჩევა თავისი მრავალფეროვნებით. აქ გვხვდება 140-ზე მეტი ჯიშის ფრინველი, მათ შორისაა შავარდენი, ბეგობის არწივი და მთის არწივი, ასევე 11 ჯიშის ამფიბია, 12 ჯიშის ქვეწარმავალი და 38 ჯიშის ძუძუმწოვარი (მათ შორის დათვი, ფოცხვერი, არჩვი და ტყის კატა).

 რესურსები ინტერნეტში
 მავროვოს ეროვნული პარკი 

კატეგორია:ჩრდილოეთ მაკედონიის ეროვნული პარკები
კატეგორია:1948 წელს დაარსებული დაცული ტერიტორიები